R120 m om hospitale 11 maande lank van krag te voorsienFoto bloot ter illustrasie. (Foto: Pixabay) Die Wes-Kaapse departement van gesondheid het van verlede jaar April tot middel Februarie vanjaar R120 929 367,85 aan brandstof vir kragopwekkers bestee. Dié stewige bedrag is genoem in antwoord op ŉ parlementêre vraag wat die DA in die Wes-Kaapse provinsiale wetgewer aan die Wes-Kaapse LUR vir gesondheid, Nomafrench Mbombo, gestel het. Die LUR het ook onthul dat daar in die eerste 47 dae van 2023 meer aan brandstof vir kragopwekkers bestee is as in April, Mei én Junie verlede jaar. Dit is tekenend daarvan dat die probleem al erger word, sê Gerrit Pretorius, DA-woordvoerder van gesondheid in die Wes-Kaap. “Hierdie syfers demonstreer duidelik die werklike menslike koste van ons gebrekkige kragnetwerk,” sê Pretorius. “Hoewel ek bly is om te sien dat die departement met innoverende oplossings vorendag kom om ons openbare gesondheidsektor teen die ergste beurtkrag te beskerm, is dit duidelik dat die gebruik van ŉ gediversifiseerde netwerk die enigste manier is om ŉ blywende oplossing vir die probleem te bied en beurtkrag permanent te beëindig.” Maroela Media het vroeër vandag berig Eskom is gedwing om fase 5 beurtkrag in te stel nadat vyf opwekkingseenhede vroeër die dag die gees gegee het.